次彦深韻
作者：洪皓
朝代：宋

paragraphs: 德星堂上排家宴，壎箎合奏延群彦。
彦清好士虚左迎，遂拉友朋來會面。
新禮將行要討論，舊章欲舉須淹練。
乃公功業世無有，劍履應須尊上殿。
冡嗣風流邁阿戎，眸子爛如巖下電。
紗籠名姓鬼護持，閣畫形容人健羡。
先幾頃獻萬言書，壯歲曾看百將傳。
濟世雄圖任屈伸，窮途絺句殊精鍊。
彦亨俊逸簉鮑昭，辭藻摛華如會弁。
昇平方議戢干戈，粉澤豈宜焚筆硯。
大慮終蒙王鳯招，奇謀靡仗無知薦。
子適揮毫八體具，怒猊渇驥獲再眄。
但當寶惜比蘭亭，未可捐去同秋扇。
彦隆能挽兩石弓，丁字不識櫜鞬便。
衝冠搖憶藺相如，衣繡莫誇江次倩。
彦深和粹貴公子，醍醐味美夸珍饌。
一善拳拳早服膺，射策君門嘗决戰。
起家正可二千石，筮仕寧希百六掾。
坐中我是江南客，萬里尋盟負恩眷。
下齊弗免田横烹，奔楚漫勞吳子唁。
藉酒破愁兹不勝，憑詩遣興何曾倦。
匠巧旁觀秖汗顔，櫝藏待賈寧沽衒。
可堪僵仆雪填門，無奈裂膚風勁箭。
范叔綈袍也自寒，須賈故人空戀戀。